Numărul de reclame difuzate de posturile Antena 3 și România TV a scăzut dramatic, în comparație cu perioada de dinaintea protestelor de stradă.

Ieri, de exemplu, Antena 3 a difuzat 160 de reclame toată ziua, din informațiile Paginademedia.ro. În urmă cu două săptămâni, înainte de protestele de stradă, postul de știri din grupul Intact avea pe post aproape 500 de reclame pe parcursul unei zile.

Scăderea este puternică și la România TV. Canalul lui Sebastian Ghiță a numărat, ieri, până în 300 de reclame (incluzând aici spoturi ale unor companii deținute sau controlate de Sebastian Ghiță, precum Winmasters). Acum două săptămâni, pe România TV erau, într-o singură zi, peste 500 de spoturi publicitare.

Publicitate

În cazul celorlalte trei stații de știri, variația numărului de reclame difuzate este mică: Digi 24 a avut pe post, ieri, tot atâtea reclame ca și înainte de proteste. Aproape la fel a fost și în cazul B1 TV și Realitatea TV, care au avut un ușor plus la numărul de reclame difuzate.

CONTEXT. Situația vine ca urmare a modului în care posturile România TV și Antena 3 au abordat protestele de stradă, cu interpretări distorsionate ale eveniementelor (protestele sunt o "tentativă de lovitură de stat", spații largi acordate liderilor PSD și celor cu păreri împotriva manifestațiilor, atitudini părtinitoare ale moderatorilor, burtiere și mesaje care vorbeau de "dezbinare", "război" sau vina președintelui Klaus Iohannis, cu încercări de a demonstra că în piața Victoriei au fost mai puțini oameni decât cifrele celorlalte posturi).

România TV s-a remarcat prin atitudinea vehementă împotriva manifestațiilor anti-ordonanță, prin ipoteze aruncate fără susținere (manifestanți plătiți, multinaționalele vinovate), prin burtierele tendențioase (foarte multe legate de președintele care dezbină).

După primele proteste (cele din 22 ianuarie), o serie de clienți nu s-au mai regăsit în calupurile de la Antena 3 și România TV. Printre aceștia: Procter&Gamble, Coca cola și Pepsi, după cum Paginademedia.ro a scris aici. Pe 3 februarie, lista brandurilor care nu s-au mai regăsit cu campanii a crescut.

Numărul TOTAL de reclame difuzate de posturile de știri pe 20 ianuarie (înainte de protestele de stradă) și pe 7 februarie:

20 ianuarie 7 februarie Antena 3 470 160 Romania TV 510 290 B1 TV 415 450 Digi TV 440 435 Realitatea TV 500 530

Citește și:

Petrişor Obae

petrisor.obaepaginademedia.ro